K o m u n i k é

Informatívna správa Ústavu pre výskum verejnej mienky pri ŠÚ SR poskytuje najnovšie údaje o spotrebiteľských náladách občanov, ku ktorým sa dospelo na základe aprílového prieskumu Spotrebiteľský barometer. Zisťovanie mapovalo mienku občanov v nasledujúcich oblastiach: stav ekonomiky v SR, sebareflexia finančných pomerov domácností a investičné zámery obyvateľstva.

Po zvýšení regulovaných cien na Slovensku od 1. 1. 2001, resp. od 1. 2. 2001, došlo v subjektívnom hodnotení respondentov k štvrťročným posunom, ktoré naznačujú výraznejšie zhoršenie spotrebiteľskej nálady obyvateľov pri troch sledovaných oblastiach. Oproti situácii pred troma mesiacmi vzrástlo predovšetkým negatívne hodnotenie súčasných hospodárskych pomerov v štáte  z januárových 61 % na aprílových 75 % a záporné hodnotenie súčasnej finančnej situácie v domácnosti z hodnoty 50 % na 57 %. Najradikálnejšie vyjadrenie pri posudzovaní cenových pohybov v krajine (ceny sa výrazne zvýšili) stúplo o 15 percentuálnych bodov, z pôvodných 32 % v januári 2001 na 47 % pri poslednom prieskume. V dôsledku negatívnych pohybov pri dvoch indikátoroch (pri hodnotení celkového hospodárskeho vývoja v SR za posledných 12 mesiacov a finančnej situácie v domácnosti v tom istom období), ktoré sú súčasťou  súhrnného indikátora spotrebiteľskej dôvery, sa súhrnná spotrebiteľská nedôvera v porovnaní so stavom pred troma mesiacmi zvýšila o 5,7 bodu, čo možno považovať za mierne zhoršenie situácie. Naopak, k výraznejšiemu pozitívnemu posunu voči situácii pred štvrťrokom došlo pri odhade budúceho vývoja cenovej hladiny, keď početnosť najradikálnejšej odpovede (ceny sa budú zvyšovať rýchlejšie ako doteraz) poklesla o 15 percentuálnych bodov, z januárových 38 % na aprílových 23 %. Zmeny, ku ktorým došlo za tri mesiace pri indikátoroch hovoriacich o investičných aktivitách, možno považovať za nepatrné.  

Medziročné porovnanie výsledkov vyzdvihuje do popredia predovšetkým nižší pesimizmus pri plánoch na nákup predmetov dlhodobej spotreby. Zastúpenie respondentov, ktorí chcú minúť na veľké nákupy menej ako predtým poklesol z hodnoty 53 % v apríli 2000 na 43 % v aktuálnom prieskume. Aj hodnotenie súčasných ekonomických pomerov v štáte a finančnej situácie v domácnosti je teraz mierne priaznivejšie (75 %, resp. 57 % negatívnych vyjadrení) ako bolo pred rokom (81 %, resp. 64 %). Takisto strach z nárastu nezamestnanosti nie je taký vysoký (65 %) ako pred dvanástimi mesiacmi (71 %).  Obavy z budúcnosti cenových pohybov sú však v porovnaní so situáciou pred rokom vyššie (podľa indexu sa parciálna nedôvera medziročne zvýšila o 5,3 bodu).